KŐSZEG VÁROS ÖNKORMÁNYZATÁNAK Ikt. szám: K/800-3/2024.

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2024. március 20-án 14 óra 00 perctől a Városháza 101 -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Takácsné Varga Ágnes, Gelencsér Attila, Gelencsér Júlia, Kiss Zoltán Miksa, Harsányi Zsolt, Rába Kálmán, Stampf Ervin (8 fő)

***Meghívottak:*** Dr. Zalán Gábor jegyző, Németh Ildikó Városüzemeltetési osztályvezető, Cserkutiné Stipsics Edina pénzügyi és gazdálkodási osztályvezető, Fekete Balázs fejlesztési irodavezető, Eső Attila Kőszegi Városüzemeltető Kft. igazgatója, Bertók Sándor Városi Főépítész, Bálint Péter Kőszegi Sporthorgász Egyesület elnöke, Schrott Tamás Írottkő Natúrparkért Egyesület elnöke

Az elnök szavazásra teszi fel a napirendet, melyet a bizottság **8 igen** szavazattal elfogad. Jelzi, hogy Illés Péter igazoltan van távol az ülésről.

**Napirend:**

1. A köztemetőkről és a temetkezésről szóló 6/2014. (II. 28.) önkormányzati rendelet módosítása  
   *Előadó a polgármester nevében: Németh Ildikó városüzemeltetési osztályvezető*
2. A közterület-használatról és a városkép védelméről szóló 1/2000. (II. 1.) önkormányzati rendelet módosítása  
   *Előadó a polgármester nevében: Németh Ildikó városüzemeltetési osztályvezető*
3. Beszámoló a Kőszegi Sporthorgász Egyesület 2023. évi tevékenységéről  
   *Előterjesztő: Bálint Péter elnök*
4. Az Írottkő Natúrparkért Egyesület 2023. évi szakmai beszámolója, 2024. évi munkaterve, további beszámoló a Térségi TDM Szervezet és a Tourinform Iroda 2023. évi tevékenységéről   
   *Előterjesztő: Schrott Tamás elnök*
5. Közműhálózat bővítésével kapcsolatos döntések meghozatala  
   *Előadó a polgármester nevében: Németh Ildikó városüzemeltetési osztályvezető*
6. Kerékpáros pumpapálya megvalósítási helyszínének módosítása

*Előadó a polgármester nevében: Fekete Balázs fejlesztési irodavezető*

**1.napirendi pont**

A köztemetőkről és a temetkezésről szóló 6/2014. (II. 28.) önkormányzati rendelet módosítása

**Németh Ildikó:** Eredményes közbeszerzési eljárás lefolytatását követően 2024. január 1. napjától Kőszeg Város Önkormányzata a Rózsakereszt Temetkezési és Kegyeleti Szolgáltató Kft.-vel 5 éves időtartamra temetőüzemeltetési és kegyeleti közszolgáltatási szerződést kötött a 2022. év végén elkészült és a tavalyi évben használatbavételi engedélyt szerzett Lóránt Gyula utcai új köztemetőn kívül a Temető utcai és kőszegfalvi temetőkre.

Vas Vármegyei Kormányhivatal Szombathelyi Járási Hivatal Népegészségügyi Osztálya, illetve a jelenlegi üzemeltető is jelezte, hogy a Temető utcai köztemetőbe új sírhely kijelölésére már nincs lehetőség, mivel jogszabályi rendelkezés alapján a temetési helyek a temető területének legfeljebb 65 %-át foglalhatják el, így fenntartóként indokolt egy olyan döntés meghozatala, amely az új sírhelynyitás lehetőségét a Temető utcai köztemetőben megtiltja az üzemeltetőnek. Természetesen a régi temetőben hamvak elhelyezése, rátemetés, megváltott kettős sírhelybe történő mellétemetkezés továbbra is lehetséges.

Egyúttal felülvizsgáltuk a köztemetőkről és a temetkezésről szóló 6/2014. (II.28.) önkormányzati rendeletet, mivel a rendelet többek között még a Kőszegi Városüzemeltető Kft.-t nevesíti temetőüzemeltetőként, így emiatt szükséges a módosítás, ugyanakkor a Vas Vármegyei Kormányhivatal korábban javaslatokat fogalmazott meg a tekintetben, hogy a helyi rendelet nem tartalmazhat magasabb szintű jogszabályokkal ellentétes rendelkezéseket.

Kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**9/2024. (III.20.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a kőszegi köztemetők fenntartójaként rendelje el, hogy a temetőüzemeltető a Kőszeg, Temető u. 30. (Hrsz.: 3525) köztemetőben nem jelölhet ki új sírhelyeket.

Felelős a közlésért: Kiss Péter bizottsági elnök

Határidő: képviselő-testületi ülés

**10/2024. (III.20.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy Kőszeg Város Önkormányzata Képviselő-testületének a köztemetőkről és a temetkezésről szóló 6/2014. (II.28.) önkormányzati rendelet módosítását fogadja el.

Felelős a közlésért: Kiss Péter bizottsági elnök

Határidő: képviselő-testületi ülés

**2. napirendi pont**

A közterület-használatról és a városkép védelméről szóló 1/2000. (II. 1.) önkormányzati rendelet módosítása

**Németh Ildikó:** A Vas Vármegyei Kormányhivatal Hatósági Főosztály Törvényességi Felügyeleti Osztálya tájékoztatást küldött az Önkormányzatok részére, mely szerint a választási plakátok elhelyezésére vonatkozóan a választási eljárásról szóló 2013. évi XXXVI. törvény rendelkezései az irányadóak, így helyi rendelet sem korlátozhatja a választási plakátok elhelyezését. Amennyiben bármely helyi önkormányzati rendelet tartalmaz ezzel ellentétes rendelkezéseket, annak szükséges a felülvizsgálata, hatályon kívül helyezése.

Kőszeg Város Önkormányzata Képviselő-testületének a közterület-használatról és a városkép védelméről szóló 1/2000. (II. 1.) önkormányzati rendelete tartalmaz a választási plakátok elhelyezésére vonatkozó szabályozást, így a 19. § és a 11. melléklet hatályon kívül helyezése válik szükségessé.

**Kis Zoltán Miksa:** Mi volt az, ami nem felelt meg az előírásoknak?

**Németh Ildikó:** A 11. melléklet meghatározza, azt a 9 területet, ahol 3-3 db A vonalú mobil hirdető-berendezésen díj fizetése nélkül összesen legfeljebb 2 db A3, vagy 4 db A4 méretű plakátot helyezhetnek el a jelöltek, vagy jelölő szervezetek. A 19. § (2) bekezdése szerint ezen kívül nincs lehetőség további plakát kihelyezésére, ami már korlátozásnak minősül. Kormányhivatal javaslata az volt, hogy valamennyi választási plakátot érintő rendelkezés kerüljön ki a helyi rendeletből.

**Kis Zoltán Miksa:** Érdeklődik, hogy azt nem tartalmazza, hogy aki felteszi a plakátot, annak le is kell szednie?

**Dr. Zalán Gábor:** De igen, rendelkezik arról is. A Kormányhivatallal többször egyeztetünk, mi bent szerettük volna hagyni a (1) bekezdést, amely leírja, hogy az Önkormányzat által kihelyezett és biztosított hirdetőtáblán díjmentesen mennyi plakát helyezhető el. Ezt mi nem éreztünk korlátozónak, de a Kormányhivatal kérése az volt, hogy ne legyen ellentétes semmilyen szinten a választási törvénnyel, mivel az abban foglalt szabályokat kell eleve alkalmazni. Továbbra is érvényes, hogy a közterülethasználati rendelet szabályait kellene alkalmazni, viszont a felhatalmazó rendelkezést kivették, hogy az Önkormányzat e tekintetben rendeletet alkothasson, az önkormányzatnak bármilyen szabályozási mozgástere legyen. Így maradt a hatályon kívül helyezés. Központi jogszabály szerint választási plakátot kampányidőszakban bárki korlátozás nélkül elhelyezhet, illetve az a jelölt vagy jelölő szervezet, akinek az érdekében ezt elhelyezték, annak a választást követően 30 napon belül el is kell távolítania.

Kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**11/2024. (III.20.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszeg Város Önkormányzata Képviselő-testületének a közterület-használatról és a városkép védelméről szóló 1/2000. (II. 1.) önkormányzati rendelet módosítását.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Beszámoló a Kőszegi Sporthorgász Egyesület 2023. évi tevékenységéről

**Bálint Péter:** Kőszegi Sporthorgász Egyesület elnöke elmondja, hogy sok mindent nem tenne hozzá az előterjesztéshez. Reméli, hogy eredményes közbeszerzési eljárást követően nagyobb területet tudnak helyreállítani, és megszépíteni majd.

**Kiss Péter:** Megköszöni a beszámolót és az elmúlt év munkáját. Látszik a fejlődés, ahogy szépül a Téglagyári Tó és a Csónakázó Tó környezete. Örül, hogy nem csak a kőszegiek járnak ki, valamint a tagok száma is megnövekedett, főleg a hölgyeké és a gyerekeké.

Kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**12/2024. (III.20.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek a Kőszegi Sporthorgász Egyesület 2023. évi tevékenységéről szóló beszámolóját elfogadásra.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Az Írottkő Natúrparkért Egyesület 2023. évi szakmai beszámolója, 2024. évi munkaterve, további beszámoló a Térségi TDM Szervezet és a Tourinform Iroda 2023. évi tevékenységéről

**Schrott Tamás:** Az Írottkő Natúrparkért Egyesület elnöke örömmel számolt be arról, hogy számtalan TV szereplést tudhatnak a magunkénak a tavalyi évből. Hulladékcsökkentési hét keretében meghirdetett versenyen első helyezést értek el, valamint a „Tiny Green „nevű beadott projekt is nyert, így támogatást szerzett. Tavalyi évben három kulcsember is felmondott, de közülük kettőt sikerült azóta pótolni. Megköszönte a Várostól kapott támogatást, mivel költségeiket nem fedezik a bevételeik, maradványt sajnos nem tudtak létrehozni.

**Kiss Péter:** Megköszöni a beszámolót és konstatálja, hogy nagy nehézségek árán, de működik az egyesület, a munkaerőhiány sajnos mindenhol probléma.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatokat.

A szavazás eredménye mindkét határozati javaslat tekintetében: **egyhangú -8 igen szavazat**

**13/2024. (III.20.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek az Írottkő Natúrparkért Egyesület 2023. évi szakmai beszámolóját, valamint a Térségi TDM Szervezet és a Tourinform Iroda 2023. évi tevékenységéről szóló beszámolót elfogadásra.

Felelős a közlésért: Kiss Péter bizottsági elnök

Határidő: képviselő-testületi ülés

**14/2024. (III.20.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek az Írottkő Natúrparkért Egyesület 2024. évi munkatervét elfogadásra.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Közműhálózat bővítésével kapcsolatos döntések meghozatala

**Németh Ildikó:** Két terület vonatkozásában készítettünk elő a közműhálózat átvételével kapcsolatos döntésmeghozatalt. Az Alsó körút végén lévő ingatlan, valamint a Hermina utcáról kiszabályozott építési területeknek a víz, -szennyvízhálózat kiépítésére került sor mindkét esetben magánberuházás keretében. A víziközmű szolgáltatásról szóló törvény értelmében víziközmű kizárólag az állam, vagy a települési önkormányzat tulajdonában állhat, így az elkészült hálózat ingyenes tulajdonba adását kezdeményezték a beruházók az önkormányzat részére azzal, hogy egyidejűleg a rendszert üzemeltetésre adja át a Vasivíz részére.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**15/2024. (III.20.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszeg Város Önkormányzata tulajdonában lévő Hermina utca 4210/1 hrsz közterület érintő, Szemes és Fia Kereskedelmi és Szolgáltató Kft. által SzF-030/2022. tervszámon készített engedélyezési tervdokumentáció alapján magánberuházásban létesült ivóvíz- és szennyvízelvezető hálózat térítésmentes önkormányzati tulajdonba adását elfogadásra, egyidejűleg a rendszert a Vasivíz Zrt. részére üzemeltetésre adja át azzal, hogy az idegen tulajdonú 4211 hrsz, 4608 hrsz és a 4215/1 hrsz-ú ingatlanok tekintetében Kőszeg Város Önkormányzatát, mint vízvezetési szolgalmi jog jogosultat vízvezetési szolgalmi jog illeti meg.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert a tulajdonba- és üzemeltetésre adással kapcsolatos valamennyi dokumentum aláírására, egyúttal a Kőszeg, 4211 hrsz, a 4215/1 és 4608 hrsz-ú ingatlanok tulajdonosai által, saját költségükön készíttetett szolgalmi jog bejegyzésre vonatkozó munkarészek, okiratok, nyilatkozatok aláírására.

Felelős a közlésért: Kiss Péter bizottsági elnök

Határidő: képviselő-testületi ülés

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**16/2024. (III.20.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszeg Város Önkormányzata tulajdonában lévő Alsó krt. 2868 hrsz és a 2843 hrsz közterületeket érintő, Szemes és Fia Kereskedelmi és Szolgáltató Kft. által SzF-187/2021. tervszámon készített engedélyezési tervdokumentáció alapján magánberuházásban létesült ivóvíz gerincvezeték térítésmentes önkormányzati tulajdonba adását elfogadásra, egyidejűleg a rendszert a Vasivíz Zrt. részére üzemeltetésre átadásra.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert a tulajdonba- és üzemeltetésre adással kapcsolatos valamennyi dokumentum aláírására.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

Kerékpáros pumpapálya megvalósítási helyszínének módosítása

**Fekete Balázs:** Kőszeg Város Önkormányzata a Miniszterelnökség által biztosított, az Aktív Magyarország Program részeként meghirdetett Országos Bringapark Program keretében egyedi támogatási kérelmet nyújtott be. A Támogatói Okirat kiadását követően megkezdődött a projekt előkészítése, azonban a fejlesztés tervezett helyszínét a környék lakossága egyöntetűen elutasította.

Mivel nem sikerült maradéktalanul eloszlatni a kételyeket és a tervezett helyszín környékén lakók továbbra is ellenzik a pumpapálya megépítését, a Polgármester Úr javasolta a projekt újra tervezését, új helyszín kiválasztását.

Szakértőkkel több új helyszínt is felkerestünk, többet kizártunk az alátámasztott kritériumok miatt. Az előterjesztésben felsorolt három helyszín maradt végül. A Csónakázó tó melletti közterület, Régi „Vágóhíd” – területe, valamint a Deák Ferenc utca - Távhő melletti ingatlan. Mellékletben található csatolmányban felsoroltuk a helyszínek előnyeit és hátrányait, amelyek segíthetik a döntésmeghozatalt.

**Kiss Péter:** Ebből a három helyszínből lehet választani, de javaslatokat lehet tenni. Ez egy véleményezési szakasz. Reméljük mindenki megismerte a három helyszínt és így tudunk szavazni róla.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatokat.

A szavazás eredménye: **3 nem -5 igen szavazat**

**17/2024. (III.20.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Miniszterelnökség által az Aktív Magyarország Program részeként meghirdetett Országos Bringapark Program keretében létrejött „AOFK\_T/0507/2023” számú Támogatási Okiratban a pumpapálya új helyszínéül a Deák Ferenc utcai Távhő melletti, a mellékletben körülhatárolt területet (2975/50 hrsz., 2975/138 hrsz., 2975/99 hrsz., 3013/4 hrsz.) jelölje ki, és hatalmazza fel a Polgármestert, hogy a határidő és a helyszín tekintetében kezdeményezze a Támogatási Okirat módosítását.

Felelős a közlésért: Kiss Péter bizottsági elnök

Határidő: képviselő-testületi ülés

**Kiss Péter:** Hozzáteszi, hogy amiatt esett a választása az utóbbi területre- csak nem akarta a szavazás elött véleményezni- mivel számára a volt Vágóhíd területe nem jöhetne szóba, Csónakázó- tó pedig nagyon messze van. A lakótelepen a távhő mögötti rész ideális helyszín, mivel itt van a legtöbb gyerek, közel van a Balog Iskola és óvoda is, valamint jó a megközelíthetősége.

**Gelencsér Attila:** Megkérdeztem a biciklisek véleményét ott többen a Vágóhíd területét jelölték meg és másodsorban a Távhő melletti területre szavaztak, de ez a két terület a legjobb, mindegyiknek van előnye és hátránya is egyaránt.

**Egyebek:**

**Kiss Zoltán Miksa:** Érdeklődik, hogy a Díszpolgárság visszavonása miért nem került a Városfejlesztési Bizottság elé? Mivel az Szervezési és Működési Szabályzat szerint ennek a bizottságnak a hatáskörébe tartozik.

**Dr. Zalán Gábor:** Tájékoztatja, hogy a Kulturális[, Oktatási, Szociális, Egészségügyi és Sport Bizottság](https://koszeg.hu/hu/onkormanyzat/testulet/bizottsagok/bizottsag.php?id=8) ülésén került napirendre ez a téma, mivel nem lett kezdeményezve ennél a bizottságnál a napirendre tűzése. A kulturális bizottság kapta azt a feladatot, hogy járjon utána, szerezze be a döntés meghozataláéhoz szükséges információkat. A kitüntetési javaslatok visszavonását bármely bizottság kezdeményezheti.

Más napirendi pont nem lévén az elnök a nyilvános ülést 14 óra 32 perckor berekesztette.

…………………………… ……………………………..

Kiss Péter elnök Bizottsági tag